เซย์เยสทุกโครงการ 2 แสนล้าน ครม.สัญจร จ.ชุมพร
ลั่นพัฒนาภาคใต้เต็มรูปแบบ,ครม.สัญจร จ.ชุมพร เห็นชอบกรอบการพัฒนาระเบียงเศรษฐกิจภาคใต้ เดินเครื่องเชื่อมโยงพัฒนา 4 จังหวัด ชุมพร ระนอง สุราษฎร์ธานี และนครศรีธรรมราช หอการค้าใต้ปลื้ม บิ๊กตู่ เซย์เยสรับทุกโครงการที่เอกชนพัฒนาภาคใต้กว่า 2 แสนล้านบาท ลั่นจะพัฒนาภาคใต้ให้ดีกว่าทุกสมัยที่ผ่านมา,นายสมคิด จาตุศรีพิทักษ์ รองนายกรัฐมนตรี กล่าวว่า ที่ประชุมคณะรัฐมนตรีอย่างเป็นทางการนอกสถานที่ (ครม.สัญจร) จ.ชุมพร เห็นชอบกรอบแนวคิดการพัฒนาพื้นที่ระเบียงเศรษฐกิจภาคใต้ (เอสอีซี) อย่างยั่งยืน ตามที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เสนอ ซึ่งพื้นที่ภาคใต้มีความอุดมสมบูรณ์โดยเฉพาะแหล่งท่องเที่ยว แต่ที่ผ่านมาการจัดงบประมาณเพื่อพัฒนาพื้นที่กระจัดกระจายและขาดการเชื่อมต่อ เบื้องต้นจึงจะมุ่งพัฒนาใน 4 จังหวัดก่อน เพื่อให้เกิดการเชื่อมโยง คือ จ.ชุมพร ระนอง สุราษฎร์ธานี และนครศรีธรรมราช,ทั้งนี้ จ.ชุมพร คือแหล่งผลไม้และท่องเที่ยว จ.ระนอง คือ ท่าเรือสู่พม่า อินเดีย ลังกา บังกลาเทศ ส่วน จ.สุราษฎร์ธานี และ จ.นครศรีธรรมราช คือพื้นที่เกษตรที่จะเป็นแหล่งผลิตและแปรรูป พร้อมกันนี้จะมีเส้นทางรถไฟรางคู่เชื่อม จ.ชุมพร และ จ. ระนอง เป็นการเชื่อมพื้นที่เขตพัฒนาพิเศษภาคตะวันออก (อีอีซี) กับทะเลอันดามัน ทำให้สินค้าแปรรูปจากจังหวัดในภาคใต้ส่งไปยังกลุ่มความร่วมมือทางวิชาการและเศรษฐกิจระหว่างประเทศในอ่าวเบงกอล หรือบิมสเทค 7 ประเทศ ซึ่งจะเป็นโครงการใหญ่เคียงคู่ไทยแลนด์ ริเวียร่าจาก จ.เพชรบุรีสู่ จ.ชุมพร,ภาคใต้เป็นดินแดนที่สมบูรณ์ที่สุด แต่ผลิตภัณฑ์มวลรวมภายในประเทศ หรือจีดีพีต่อหัวต่ำ เพราะการพัฒนาในอดีตกระจัดกระจาย ขาดความคิดเชิงยุทธศาสตร์ รัฐบาลจึงเลือก 4 จังหวัด ที่เอื้อกันเชิงตรรกะ และเริ่มต้นง่ายเพราะมีงบประมาณอยู่แล้ว เหมือนเอาภาพที่กระจัดกระจายใส่กรอบให้เห็นชัดและโฟกัสต่อไปให้จังหวัดอื่นมาเกาะเกี่ยว เป็นเฟสอื่นๆตามมา ซึ่งเป็นจุดเปลี่ยนการพัฒนาภาคใต้,ขณะที่เศรษฐกิจไทยครึ่งปีแรกที่ขยายตัวได้ 4.8% สามารถยืนอยู่เหนือ 4.5% ได้ 2 ไตรมาสนั้น นายสมคิดกล่าวต่อว่า สะท้อนให้เห็นว่าประเทศไทยได้ก้าวข้ามภาวะถดถอยได้โดยสมบูรณ์แล้ว โดยการบริโภคและการลงทุนดีขึ้นตลอดเวลา ซึ่งในปีนี้จะพยายามประคองเศรษฐกิจให้ขยายตัวได้อยู่เหนือ 4.5% และจะเร่งปฏิรูปและขับเคลื่อนโครงการต่างๆ ในระยะเวลาที่เหลืออีก 4-7 เดือน โดยเน้นลดความเหลื่อมล้ำและพัฒนาขีดความสามารถของประเทศ,นายวัฒนา ธนาศักดิ์เจริญ ประธานคณะกรรมการพัฒนาเศรษฐกิจพื้นที่ภาคใต้ หอการค้าไทย เปิดเผยว่า ก่อนที่จะเริ่มประชุม ครม. พล.อ.ประยุทธ์ จันทร์โอชา นายกรัฐมนตรี ได้เป็นประธานการประชุมการพัฒนาเศรษฐกิจและสังคมกลุ่มจังหวัดภาคใต้ฝั่งอ่าวไทยและกลุ่มจังหวัดภาคใต้ฝั่งอันดามัน โดยเป็นการประชุมร่วมของ ครม. ผู้ว่าราชการจังหวัด ผู้แทนเอกชน ผู้บริหารองค์กรปกครองส่วนท้องถิ่น และผู้แทนเกษตรกร ซึ่งนายกรัฐมนตรีเห็นชอบตามข้อเสนอการพัฒนาเศรษฐกิจและสังคมกลุ่มจังหวัดภาคใต้ทั้ง 2 ฝั่งรวมวงเงิน 200,000 ล้านบาท,นายกรัฐมนตรีลงรายละเอียดและตอบรับเซย์เยสทุกโครงการที่เอกชนเสนอ ทั้งระบบราง ถนน ขนส่งทางน้ำและอากาศ และด้านการเกษตร รวมทั้งด้านสิ่งแวดล้อมและความเป็นอยู่ของประชาชน และอนุมัติให้ทั้งหมดรวมกว่า 200,000 ล้านบาท ซึ่งจะต้องไปหารือกับเจ้ากระทรวงที่รับผิดชอบและจัดลำดับความสำคัญของโครงการเพื่อบรรจุอยู่ในแผน โดยรัฐบาลต้องการช่วยเศรษฐกิจภาคใต้และครั้งนี้เป็นการตอบรับที่ชัดเจนมากที่สุด สร้างความมั่นใจให้ภาคเอกชน ถือเป็นจุดเริ่มต้นของการบูมเศรษฐกิจภาคใต้ ที่ทั้งภาคอุตสาหกรรม การเกษตรและการท่องเที่ยวให้เป็นเนื้อเดียวกันหมด และนายกรัฐมนตรียังบอกด้วยว่าภาคใต้อยู่กันได้อย่างไร ทำไมที่ผ่านมาไม่มีใครมาช่วยกันพัฒนา,ทั้งนี้ มีโครงการโครงสร้างพื้นฐานที่สำคัญได้แก่ โครงการรถไฟทางคู่สุราษฎร์ธานี-ดอนศักดิ์ วงเงิน 11,000 ล้านบาท โครงการรถไฟทางคู่สุราษฎร์ธานี-ท่านุ่น วงเงิน 34,000 ล้านบาท โครงการรถไฟทางคู่ชุมพร-ระนอง วงเงิน 12,000 ล้านบาท โครงการปรับปรุงท่าเรือระนอง วงเงิน 5,000 ล้านบาท ที่เหลือเป็นโครงการด้านถนน ไทยแลนด์ริเวียร่า การบริหารจัดการระบบน้ำ การปรับปรุงงานด้านความปลอดภัยติดตั้งกล้องสมาร์ทซีซีทีวี ที่พังงา สุราษฎร์ธานี ภูเก็ต และกระบี่ เป็นต้น,ขณะที่นายอาคม เติมพิทยาไพสิฐ รมว.คมนาคม เปิดเผยว่า ในส่วนของข้อเสนอด้านคมนาคมขนส่งและการปรับปรุงโลจิสติกส์มี 28 โครงการ วงเงินรวม 128,391 ล้านบาท ประกอบด้วยโครงการรถไฟทางคู่ 4 โครงการ ระยะทางรวม 345 กิโลเมตร วงเงินรวม 83,378 ล้านบาท ที่เหลืออีก 45,013 ล้านบาท เป็นโครงการทางถนน ท่าเรือ และสนามบิน เช่น โครงการพัฒนาถนนเลียบชายฝั่งทะเลเพื่อส่งเสริมการท่องเที่ยว หรือโครงการไทยแลนด์ริเวียร่า จาก จ.ประจวบคีรีขันธ์-สุราษฎร์ธานี เป็นต้น.
ครม.สัญจร จ.ชุมพร เห็นชอบกรอบการพัฒนาระเบียงเศรษฐกิจภาคใต้ เดินเครื่องเชื่อมโยงพัฒนา 4 จังหวัด ชุมพร ระนอง สุราษฎร์ธานี และนครศรีธรรมราช หอการค้าใต้ปลื้ม บิ๊กตู่ เซย์เยสรับทุกโครงการ
ครม.สัญจร,เอสอีซี,ครม.สัญจร ชุมพร,พัฒนาพื้นที่ระเบียงเศรษฐกิจภาคใต้,ครม.